היועץ המשפטי לכנסת עו"ד איל ינון קבע היום (רביעי) כי לא יהיה ניתן לאשר את חוק הלאום בקריאה ראשונה עד לסוף מושב הכנסת הנוכחי, המסתיים בעוד כשבועיים, זאת חרף דרישתו של ראש הממשלה בנימין נתניהו. האחרון ביקש בישיבת הסיעה האחרונה לעמוד בלוח הזמנים, אך ינון קבע כי עמידה בהם "תפגע בהליך הכנתה של ההצעה ולא תאפשר לכנסת למלא כראוי את תפקידה כרשות מכוננת".
השר יריב לוין טען בתגובה לדבריו של עו"ד ינון כי "הטענות המשפטיות מכשילות את קידומו". לדבריו, "ישנו דיון ציבורי ארוך המתקיים בנושא מאז העברתו של החוק בקריאה טרומית לפני זמן רב, ואין מניעה מלקיים דיונים בוועדה בשבועיים הקרובים ולהעבירו בקריאה ראשונה בשבוע האחרון למושב הנוכחי. הטענה משוללת יסוד".
עימות חריף במליאה: ח"כ רוזנטל "מסית"; שקד "מעודדת שחיתות"
הבוקר אישרה ועדת הכנסת את הקמתה של הוועדה המשותפת לוועדת הכנסת וועדת החוקה, שבראשה יעמוד ח"כ אמיר אוחנה (הליכוד), והיא זו שתקדם את הדיונים על הצעת החוק. בוועדה חברים 16 חברי כנסת, תשעה מהקואליציה ושבעה נוספים מהאופוזיציה. אולם באופוזיציה טענו כי הוועדה הוקמה לפי צרכי הקואליציה וביקשו לפסול את הקמתה.
"יש כאן אווירת קרקס", אמר ח"כ דב חנין (הרשימה המשותפת). לדבריו, "משחקים בוועדה בעניין של חוק יסוד". ח"כ אחמד טיבי הוסיף: "החוק הזה מתאים לדמויות ולטיפוסים של הממשלה הנוכחית. אבל מה נפל על ראש הממשלה בימים האחרונים שהוא רץ להביא את זה דווקא עכשיו? לא אפקט גבאי אלא אפקט הצוללות. בכל פעם שיש מצוקה או חקירות, יש חוק לאומני וגזעני".
על פי נוסח החוק המתגבש, "מדינת ישראל היא הבית הלאומי של העם היהודי, בו הוא מממש את שאיפתו להגדרה עצמית על פי מורשתו התרבותית וההיסטורית". בסעיף נוסף נקבע כי "הזכות למימוש ההדרה העצמית הלאומית במדינת ישראל ייחודית לעם היהודי" וכי "ארץ ישראל היא מולדתו ההיסטורית של העם היהודי". בנוסף לכך, נכתב כי "האמור בחוק יסוד זה או בכל דבר חקיקה אחר יפורש לאור הקבוע בסעיף זה". המשמעות היא כי יינתן לאופייה היהודי של המדינה עדיפות עליונה.